b'\n_START_ARTICLE_\nLillukka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLillukka kasvaa 10\xe2\x80\x9330 cm korkeaksi. Varsi on pysty, karhea ja harvakseltaan hienopiikkinen. Pintar\xc3\xb6nsyt voivat kasvaa yli kolme metri\xc3\xa4 kes\xc3\xa4n aikana. R\xc3\xb6nsyiss\xc3\xa4 on kukattomia, juurehtivia ruusukkeita. Lehtiruoti on hienopiikkinen. Lehdet ovat p\xc3\xa4\xc3\xa4lt\xc3\xa4 kaljuja, alta hienokarvaisia. Lehden lapa on kolmilehdykk\xc3\xa4inen, lehdyk\xc3\xa4t ovat toistamiseen ter\xc3\xa4v\xc3\xa4hampaisia. Kukinto 3\xe2\x80\x9315-kukkainen, sarjamainen huiskilo. Valkoiset kukat nousevat lyhyen kukkavarren p\xc3\xa4\xc3\xa4h\xc3\xa4n. Ter\xc3\xa4lehdet ovat 3\xe2\x80\x936 mm pitki\xc3\xa4, tuskin verholehti\xc3\xa4 pitempi\xc3\xa4, kapeita ja pystyj\xc3\xa4. Lillukka kukkii Suomessa kes\xc3\xa4kuussa. Hedelm\xc3\xa4 on kirkkaanpunainen kerrannaisluumarja. Yhteenkasvaneita luumarjoja on 2\xe2\x80\x936 kappaletta._NEWLINE_Lillukka voi risteyty\xc3\xa4 mesimarjan (Rubus arcticus) kanssa, jolloin risteym\xc3\xa4\xc3\xa4 nimitet\xc3\xa4\xc3\xa4n mesilillukaksi (Rubus \xc3\x97 castoreus). Risteym\xc3\xa4 on vaihtelevan n\xc3\xa4k\xc3\xb6inen ja kokoinen mutta muistuttaa useimmiten lillukkaa.\n_START_SECTION_\nLevinneisyys\n_START_PARAGRAPH_\nLillukkaa tavataan Euroopassa Ranskasta ja Britteinsaarilta it\xc3\xa4\xc3\xa4n. Etel\xc3\xa4ss\xc3\xa4 levinneisyysalue ulottuu Pohjois-Italiaan ja Kreikkaan, pohjoisessa koko Pohjois-Euroopan mets\xc3\xa4vy\xc3\xb6hykkeelle sek\xc3\xa4 Islantiin. Euroopasta levinneisyysalue jatkuu pitk\xc3\xa4lle It\xc3\xa4-Siperiaan ja Kiinaan saakka. Lis\xc3\xa4ksi sit\xc3\xa4 tavataan Gr\xc3\xb6nlannissa. Suomessa lillukkaa kasvaa yleisen\xc3\xa4 koko maassa. Runsaimmillaan laji on Etel\xc3\xa4- ja Keski-Suomessa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLillukka kasvaa lehdoissa, tuoreissa metsiss\xc3\xa4, harju-, kallio- ja rinnemetsiss\xc3\xa4 sek\xc3\xa4 pientareilla. Laji on tyypillinen mustikkatyyppiin kuuluvilla tuoreilla kankailla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLillukan marjat ovat sy\xc3\xb6t\xc3\xa4vi\xc3\xa4 ja maultaan hapahkoja. V\xc3\xa4h\xc3\xa4isen marjasadon vuoksi sill\xc3\xa4 ei ole kuitenkaan suurta taloudellista merkityst\xc3\xa4.'